కగిసో రబాడా

కగిసో రబాడా (జననం 1995 మే 25) దక్షిణాఫ్రికా అంతర్జాతీయ క్రికెట్ ఆటగాడు. ఆటలో అన్ని రూపాల్లోనూ ఆడాడు. అతను కుడిచేతి ఫాస్టు బౌలరు. 2015 నవంబరులో తన తొలి టెస్టు ఆడడానికి ముందే, 2014 నవంబరు లోనే పరిమిత ఓవర్ల క్రికెట్‌లో తొలి మ్యాచ్ ఆడాడు. 2018 జనవరి నాటికి, 22 ఏళ్ల వయస్సులో, అతను ఐసిసి వన్‌డే బౌలరు ర్యాంకింగ్స్, ఐసిసి టెస్టు బౌలరు ర్యాంకింగ్స్ రెండింటిలోనూ అగ్రస్థానంలో ఉన్నాడు. 2018 జూలైలో, టెస్టుల్లో (23 ఏళ్ల 50 రోజులు) 150 వికెట్లు తీసిన అతి పిన్న వయస్కుడైన బౌలర్‌గా నిలిచాడు. 

2016 జూలైలో, క్రికెట్ సౌతాఫ్రికా (CSA) వార్షిక విందులో, క్రికెటర్ ఆఫ్ ది ఇయర్ బహుమతితో సహా ఆరు అవార్డులను గెలుచుకున్న మొదటి క్రికెటర్‌గా రబాడా నిలిచాడు.  2018 జూన్లో, అతను CSA యొక్క వార్షిక విందులో క్రికెటర్ ఆఫ్ ది ఇయర్, టెస్టు క్రికెటర్ ఆఫ్ ది ఇయర్‌, వన్‌డే క్రికెటర్ ఆఫ్ ది ఇయర్‌తో సహా ఆరు అవార్డులను మళ్లీ గెలుచుకున్నాడు.  2018 ఆగస్టులో, విజ్డెన్ అతన్ని ప్రపంచంలోనే అత్యుత్తమ యువ ఆటగాడిగా పేర్కొంది. అతను, క్రికెట్‌లోని మూడు ఫార్మాట్ల లోనూ హ్యాట్రిక్ సాధించాడు.

దేశీయ వృత్తి

అంతర్జాతీయ కెరీర్ 

రబాడా 2014 నవంబరు 5న ఆస్ట్రేలియాపై దక్షిణాఫ్రికా తరపున తన తొట్ట తొలి ట్వంటీ20 అంతర్జాతీయ మ్యాచ్ ఆడాడు.

రబాడా 2015 జూలై 10న బంగ్లాదేశ్‌పై దక్షిణాఫ్రికా తరపున తన తొలి వన్డే అంతర్జాతీయ పోటీ ఆడాడు,  అందు లోనే 6/16తో అత్యుత్తమ గణాంకాలు సాధించాడు.  తైజుల్ ఇస్లామ్ తర్వాత, తొలి వన్డే మ్యాచ్‌లోనే హ్యాట్రిక్ సాధించిన రెండవ ఆటగాడిగా కూడా అతను నిలిచాడు.   2015 నవంబరు 5న భారత్‌పై దక్షిణాఫ్రికా తరపున టెస్టు రంగప్రవేశం చేశాడు. ఇంగ్లండ్ 2015-16 దక్షిణాఫ్రికా పర్యటన లోని నాల్గవ టెస్ట్‌లో, అతను 13/144 గణాంకాలు సాధించి, జట్టును గెలిపించాడు. ఈ ప్రక్రియలో, అతను ఒక టెస్ట్‌లో పది వికెట్లు తీసిన అతి పిన్న వయస్కుడైన దక్షిణాఫ్రికా ఆటగాడు అయ్యాడు. మఖాయా ఎంటిని సాధించిన 13/132 తర్వాత అతనిది రెండవ అత్యుత్తమ గణాంకం ఇది.  ఇందులో రెండు ఐదు వికెట్ల పంటలు ఉన్నాయి. ఇంగ్లండ్ మొదటి ఇన్నింగ్స్‌లో అతని అత్యుత్తమ ఇన్నింగ్స్ బౌలింగ్ గణాంకాలు 7/112 సాధించాడు.  

2017లో కేప్ టౌన్‌లో శ్రీలంకపై రెండోసారి పది వికెట్ల పంట సాధించాడు. దక్షిణాఫ్రికా 2017 లో చేసిన ఇంగ్లాండ్ పర్యటనలో లార్డ్స్‌లో జరిగిన మొదటి టెస్టులో, మొదటి రోజు స్టోక్స్‌ను అవుట్ చేసాక, బెన్ స్టోక్స్‌తో "అనుచితమైన పదజాలం" ఉపయోగించినందుకు గాను, ట్రెంట్ బ్రిడ్జ్‌లో జరిగిన రెండవ టెస్టులో ఆడకుండా రబాడాను సస్పెండ్ చేసారు. 

2017లో ఇంగ్లండ్‌లో జరిగిన దక్షిణాఫ్రికా టూర్‌లో మూడో వన్డే మ్యాచ్‌లో రబాడా 4/39 స్కోరును తీసుకున్నాడు.  ఈ మ్యాచ్‌లో అతని ప్రదర్శన తరువాత, ఐసిసి వన్‌డే బౌలరు ర్యాంకింగ్స్  ప్రకారం స్వదేశీయుడైన ఇమ్రాన్ తాహిర్‌ను స్థానభ్రంశం చేస్తూ రబాడా ప్రపంచంలోనే టాప్ ర్యాంక్ వన్‌డే బౌలరు అయ్యాడు. 1998లో సక్లైన్ ముస్తాక్ తర్వాత వన్‌డే ర్యాంకింగ్స్‌లో అగ్రస్థానంలో ఉన్న అతి పిన్న వయస్కుడైన ఆటగాడు (22 ఏళ్ల వయస్సు) అయ్యాడు 

2018లో భారత దక్షిణాఫ్రికా పర్యటనలో న్యూలాండ్స్‌లో జరిగిన తొలి టెస్టులో, రబాడా మొదటి, రెండో ఇన్నింగ్స్‌లో 3/34, 2/41 స్కోరును తీసుకున్నాడు.  ఈ మ్యాచ్‌లో అతని ప్రదర్శనను అనుసరించి, ఐసిసి టెస్టు బౌలరు ర్యాంకింగ్స్  ప్రకారం ఇంగ్లండ్ బౌలరు జేమ్స్ ఆండర్సన్‌ను స్థానభ్రంశం చేస్తూ రబాడా ప్రపంచంలోనే టాప్ ర్యాంక్ టెస్టు బౌలరు అయ్యాడు. 

ఆస్ట్రేలియాతో జరిగిన రెండో టెస్టు మ్యాచ్‌లో రబాడా 150 పరుగులకు 11 వికెట్లు పడగొట్టి చివరికి మ్యాన్ ఆఫ్ ద మ్యాచ్ అవార్డును గెలుచుకున్నాడు.  ఈ ప్రదర్శన ఐసిసి టెస్టు బౌలరు ర్యాంకింగ్స్‌లో 902 పాయింట్లతో జేమ్స్ ఆండర్సన్ పైన 15 పాయింట్లతో అగ్రస్థానాన్ని సంపాదించింది. వెర్నాన్ ఫిలాండర్, షాన్ పొలాక్, డేల్ స్టెయిన్ తర్వాత 900 పాయింట్లు దాటిన నాల్గవ దక్షిణాఫ్రికా బౌలరు అయ్యాడు.

2018 జూలైలో శ్రీలంకతో జరిగిన తొలి టెస్టులో రబాడా హర్భజన్ సింగ్ రికార్డును అధిగమించి టెస్టు క్రికెట్‌లో 150 వికెట్లు తీసిన అతి పిన్న వయస్కుడైన బౌలర్‌గా రికార్డు సృష్టించాడు. మ్యాచ్‌ల పరంగా (31) అత్యంత వేగంగా 150 వికెట్లు సాధించిన మూడో దక్షిణాఫ్రికా ఆటగాడిగా నిలిచాడు. 

2018లో, అతను 52 అవుట్‌లతో, ఆ సంవత్సరం టెస్టుల్లో అత్యధిక వికెట్లు తీసిన బౌలరుగా నిలిచాడు.  2019 మార్చిలో, శ్రీలంకతో జరిగిన రెండో వన్‌డేలో రబాడా, వన్‌డేల్లో తన 100వ వికెట్‌ను తీశాడు.  2019 ఏప్రిల్లో, అతను 2019 క్రికెట్ ప్రపంచ కప్ కోసం దక్షిణాఫ్రికా జట్టులో ఎంపికయ్యాడు.   2021లో దక్షిణాఫ్రికా పాకిస్తాన్‌ పర్యటనలో భాగంగా జరిగిన 1వ టెస్టులో హసన్ అలీని ఔట్ చేసి, 200 టెస్టు వికెట్లు తీసిన 8వ దక్షిణాఫ్రికా బౌలర్‌గా రబాడా నిలిచాడు   

2021 సెప్టెంబరులో, 2021 ఐసిసి పురుషుల T20 ప్రపంచ కప్ కోసం దక్షిణాఫ్రికా జట్టులో రబాడా ఎంపికయ్యాడు.  2021 నవంబరు 6న, ఇంగ్లండ్‌తో జరిగిన టోర్నమెంట్‌లో దక్షిణాఫ్రికా ఫైనల్ మ్యాచ్‌లో, T20I క్రికెట్‌లో హ్యాట్రిక్ సాధించిన మొదటి దక్షిణాఫ్రికా బౌలర్‌గా నిలిచాడు.  2022 జనవరిలో, రబాడా తన 50వ టెస్టు మ్యాచ్‌లో, భారత్‌తో జరిగిన సిరీస్‌లో మూడో మ్యాచ్‌లో ఆడాడు.  2022 ఆగస్టులో ఇంగ్లండ్‌తో జరిగిన సిరీస్‌లోని మొదటి టెస్టు మ్యాచ్‌లో 2వ రోజు రబాడా, లార్డ్స్‌లో తన మొదటి ఐదు వికెట్ల పంట సాధించాడు. ఇది అతనికి గౌరవనీయమైన ఆనర్స్ బోర్డులో చోటు సంపాదించింది.  అతను అలన్ డోనాల్డ్, మఖాయా ఎంటిని, వెర్నాన్ ఫిలాండర్ తర్వాత ఈ ఫీట్ సాధించిన నాల్గవ దక్షిణాఫ్రికా బౌలరు.

ఇతర వెంచర్లు 
2020లో కగిసో రబాడా, కామెరాన్ స్కాట్ లు కలిసి కింగ్‌డమ్ కోమ్ ప్రొడక్షన్స్‌ను స్థాపించారు,   వారి మొదటి ప్రాజెక్టుగా "ది రింగ్ ఆఫ్ బీస్ట్స్" అనే షార్ట్ ఫిల్మ్ తీసారు.

వ్యక్తిగత జీవితం 
రబాడా తండ్రి డాక్టర్  తల్లి ఫ్లోరెన్స్, న్యాయవాది.  అతను వెండా, స్వనా వంశానికి చెందినవాడు.

మూలాలు 

జీవిస్తున్న ప్రజలు
1995 జననాలు
దక్షిణాఫ్రికా క్రికెట్ క్రీడాకారులు